**Transfuzie secretă**

*Marin Sorescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Brazii îşi vindecă scorburile

Picurând într-una răşină,

Cum se ung şi lebedele c-o grăsime

De nu li s-atinge apa de pânze.

Dacă fiecare brad

Ar vărsa puţină răşină

Degeaba,

Aşa, pentru durerea lumii

În general...

Bradul acela un bob,

Celălalt - altul,

Câtă jale mondială

Ar ameliora o pădure!

Simt că mă vindec

De-o spaimă,

Doamne, ce lumânare

Arde pentru mine

În vânt,

Pe vreo stâncă, departe?